Dünyanın yaradılması, Man xalqının (Vyetnam) əfsanəsi
Tanrının insanları və heyvanları təzəcə yaratdığı vaxtların
söhbətidi. Həmin vaxtlar yer üzündə Tyanq Lo Ko adlı ruh yaşayırdı.
O, banan yarpaqlarından özünə böyük bir ev düzəltmişdi,
amma İldırımlar ruhu Lyun Kunq onun evini yandıra bilməmişdi.
Bu iki ruh arasında daima mübarizə gedirdi, amma heç biri qələbə
çala bilmirdi.

Bir dəfə İldırımlar ruhu Tyanq Lo Konun evini dağıtmaq həvəsiylə
göydən yerə endi. Lakin onun rəqibi daha çevik tərpəndi.
İldırımlar ruhunu tutub Xoruza çevirdi. Tyanq Lo Ko Xoruzu
qəfəsə saldı və ona nə yemək, nə də su verdi. O, çox gözəl bilirdi
ki, İldırımlar ruhunun ağzına bircə damcı su dəysə, Xoruzluqdan
çıxacaq. Xoruz uzun müddət düşməninə yalvardı-yaxardı
ki, susuzluqdan ölürəm, mənə su ver. Əvəzində qiymətli dimdiyini
ona verəcəyini vəd elədi. Nəhayət, Tyanq Lo Ko rəhmə
gəldi və ona bir neçə damcı su verdi, həmin andaca Xoruz yenidən
İldırımlar ruhuna çevrildi, qəfəsi dağıtdı və göyə qalxdı.
İldırımlar ruhunun Tyanq Lo Koya verdiyi dimdik isə təkcə
iri bir meyvəsi olan ağaca çevrildi.

Həmin vaxtlar Fu Xay adlı cavan bir oğlan yaşayırdı və onun
bir bacısı vardı. Bir dəfə cənnət quşları qardaş-bacıya baş çəkib
xəbər verdilər ki, bu yaxınlarda yer üzündə böyük fəlakət baş
verəcək. Onlar gənc Fu Xaya və bacısına məsləhət gördülər ki,
heyvanları, toxumları özləri ilə götürsünlər və Tyanq Lo Konun
iri meyvəsində gizlənsinlər.

Tyanq Lo Ko isə İldırımlar ruhunun kələyindən yaman qəzəblənmişdi,
özünə yer tapmırdı, bilmirdi ki, hiyləgər Lyun
Kunqdan necə intiqam alsın. Nəhayət, qərara aldı ki, Lyun
Kunqu göydə ələ keçirsin. Bunun üçün o, böyük bir çayın qarşısını
bəndlə bağladı və suyu göyə qədər qaldırdı. Tyanq Lo Ko
yüngül banan evi ilə göyə qalxdı və İldırımlar ruhunu döyüşə çağırdı.
Amma Lyun Kunq güclü Tyanq Lo Ko ilə döyüşmək istə-
mədi, bəndi dağıtdı və su dənizə sarı axmağa başladı. Axın, Tyanq
Lo Konu da dənizə sarı apardı. Yolda onun başı Kon Lon dağına
dəydi və dəyən kimi də öldü. Cavan oğlan Fu Xay və bacısının
içində oturduqları meyvə də həmin dağa dəydi, lakin qırılmadı,
daşların arasında ilişib qaldı.

Su azalanda qardaş və bacı meyvənin içindən çıxdılar, insanları
axtarmağa üz tutdular: qardaş tezliklə özünə arvad, bacı isə
ər tapmaq istəyirdi. Yolda onlar tısbağa ilə rastlaşdılar. Tısbağa
qardaş və bacının arzusunu bildi və onlara məsləhət gördü ki,
boş yerə vaxt itirməsinlər. bir-biri ilə evlənsinlər, çünki yer
üzündə daha insan qalmayıbdı. Fu Xay elə bildi ki, tısbağa onları
ələ salır, qəzəbləndi və onu ağacla döyməyə başladı. Cavan
oğlan elə canfəşanlıq göstərdi ki, Tısbağanın çanağını xırda hissələrə
parçaladı. Tısbağanın parçalanmış çanağının birləşməsi,
ancaq izin qalması qardaş və bacını heyrətə saldı.
Həmin vaxtdan yer üzündəki bütün tısbağaların çanağı çoxlu
kiçik parçaların bitişiyindən ibarətdir.

Qardaş-bacı yollarına davam etdilər və Bambuka rast gəldilər.
Bambuk onlara tısbağanın sözünü yerinə yetirməyi məsləhət
gördü. Fu Xay lap cin atına mindi, Bambukun gövdəsini parçaparça
edib yerə tulladı. Amma həmin andaca Bambukun qırıqları
birləşib yenidən ağaca çevrildi. Qardaş və bacı heyrət içində
yollarına davam elədilər. Həmin vaxtlardan Bambukların hamısının
qəribə görkəmi var, onlar elə bil ayrı-ayrı borucuqlardan
ibarətdir.

Qardaş və bacı çox gəzib dolaşdılar, lakin onların qarşısına
adam çıxmadı. Nəhayət, onlar evlənmək qərarına gəldilər. Tezliklə
bacı böyük bir meyvə doğdu. Fu Xay meyvəni paraladı,
tumlarını çıxartdı və arvadına əmr etdi ki, onları torpağa basdırsın.
Bir müddətdən sonra tumlardan adamlar çıxdılar, onlar da
başqa adamlar doğub-törədilər. Yer üzündə man xalqı beləcə
yarandı.

Daşqından sonra göydə on iki günəş, ay və ulduz parladı,
tanrı onlara torpağı qurutmağı əmr elədi. Tezliklə yer qurudu, on
iki göy cismi isə qaynar şüalarını yerə göndərməkdə davam
edirdilər. İnsanlar istidən çox əzab çəkirdilər. Bitkilər isə qurumağa
başlamışdı. Man xalqının arasında Lıonq Vunq adlı cəsarətli
bir adam vardı, o, özünün sərrast kamanı ilə göydəkilərin on
dənəsini yox elədi, ancaq bir günəş və bir ay saxladı.

Vyetnam nağılları